《和常父初五日渡江》
宋代·孔平仲

半旬滞西陵，霖雨注船屋。昨日风更豪，江边拔长木。

初宵尚哮吼，海水皆倒蹙。向晚稍萧条，飞廉想遭戮。

重云扫阴晦，皎皎见星宿。大哉天地内，变化反手速。

我行不惮早，畏此潮信足。刀鱼颇轻捷，舟子短结束。

十夫共一橹，喜噪比趋陆。船头列火炬，幕下烧绛烛。

蛟龙睡方醒，水陆骇窜伏。吟哦未及终，已在吴堤曲。

青山绕逶迤，楼阁媚初旭。钱塘虽旧游，梦想尝在目。

便当跨月轮，俯耳听清瀑。重阳复不远，共采岩前菊。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。